  Майя Бывальцева 26-тӥ толсуре Сарапул ёросысь Сигаево шоръёзо школаын тупатъям бере нырысетӥзэ агроклассэз усьтӥзы. Со таяз арын Удмуртиысь гурт возёсъя но сиён-юонъя министерстволэн «Агропром огъетлы ӧнерчиос – школа парта сьӧрысен» («Кадры для АПК – со школьной скамьи») дышетон ӵектосэзлэн ужъемышез. Со сярысь удысэтлэн пресс-службаез ивортэ. Нимысьтыз дышетон висъетэ выль партаос но пуконъёс басьтӥзы, борддоръёс вылын - ивортодэт стендъёс. Ӵектослы 300 сюрс манет висъязы, тупатъян ужъёс ӝыны ар мынӥзы. Классэз кыклы люкизы – дышетон но лаборатори. Сигаевоысь 8-тӥ классысь пиналъёс гурт возёсын ваньбур поттон инъетъёсты дышетозы но опытъёс лэсьтылозы. Оскисько, тулыс но гужем асьмелэн ёросын техникаез артэ валтон технологиез учкыны луонлыкмы кылдоз – со куке кык тракторез одӥг механизатор нуэ. Озьы ик скал кыскись роботлэсь ужамзэ учкыны. Вань со технологиос асьме гурт возёсын мыло-кыдо кутӥсько ни, соос зэмзэ но паймыто Айдар Шарафутдинов, Сарапул ёрос администрацилэн тӧроезлэн воштӥсез – гурт возёсъя управленилэн кивалтӥсез Ар кутсконысен Россиысь экономика оглом 1,3 процентлы будӥз ке, гурт возёс удысын ваньбур поттон – 4,1 процентлы Агроклассын дышетскисьёс Юриноысь фермае ветлӥзы ни, отын кунянъёсты, соослэсь аспӧртэмлыкъёссэс лыдэ басьтыса, робот-кормоняня сюдэ. Туж шумпотӥсько, мылкыдды ӝутскемын, синъёсты ӝуало шуыса. Но эшшо золгес шумпото, кӧня ке ар ортчыса дипломен ӧнерчи сямен вузпӧре лыктӥды ке, тӥледын ӵош элькунысь гурт возёсэз азинтыны. Ваньды да удысэз ӧд ке но быръе, агроклассын басьтэм тодон-валанъёсты улонады яралозы Наталья Шавшукова, Удмуртиысь гурт возёсъя но сиён-юонъя министрлэн воштӥсезТа дырозь Удмуртиысь ньыль школаосын агроклассъёс усьтӥзы ни вал, отын 92 пиналъёс дышетско. Выльдэм дышетон висъёсты вань школаосын усьтыны чаклало. Элькунысь гурт возёсъя но сиён юонъя министрлэн Ольга Абрамовалэн верамезъя, агроклассъёслэсь лыдзэс одно ик будэтозы. 2020-тӥ арын 1-тӥ куарусёнэ эшшо ньыльзэ усьтыны малпало. 2020-тӥ арысен шоръёзо ӧнер дышетсконниосынымы кусыпъёс юнматыны кутскомы. Дышетон программаез ӟечлыко лэсьтыны кулэ. Ми али со бордын ужаськомы. Уката ик, котькудӥзлэсь сямен ёрослэсь куриськонъёс вуо. Соос дорын но агроклассъёс мед усьтӥськозы шуыса мылкыд каро Ольга Абрамова, Удмуртиысь гурт возёсъя но сиён-юонъя министрТодэ вайытом, шуркынмонэ Ольга Абрамова Дэри ёросысь «Италмас» лицей-интернатысь агроклассэ гожтӥськем пиналъёслы нырысетӥ урок ортчытӥз.  Тегъёс: Дышетон Сарапул Удмуртия гуртвозёс пиналъёс гуртвозёсъяминистерство ОльгаАбрамова 100ар  